《中元送蔡樊二都尉谒陵用草庭都尉韵》
明代·程敏政

都城初过雨，辇道净无尘。香帛供原庙，金貂遣懿亲。

风随行李健，景入画图真。驿次驰应惯，斋居迹未陈。

炎光浮野黍，凉思发溪蘋。蔡泽心何壮，樊宏性更醇。

诗才兼雅丽，交味谢甘辛。山郭花藏市，沙桥树隔津。

碑亭围奰屃，神路截嶙峋。谈麈挥霜尾，吟鞍压绣茵。

不辞当旅夕，深幸际佳辰。剑佩趋双阙，笙歌奠八珍。

威灵瞻凤驭，生气协鸿钧。礼磬声敲玉，宫壶水滴银。

忽传收燎火，早见彻严禋。北斗光芒正，中元节候新。

断云开晓月，残露下秋旻。蒇事同乘马，归装或驾轮。

节旄山鸟避，轩盖路人驯。去说贤劳共，来看帝命申。

金兰忘异姓，玉树羡同伦。欲订西园约，朱门逼禁宸。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。